


„Да бъдеш или да не бъдеш“ – мистериите в Елсинор
(Интерактивен урок за VIII клас върху трагедията „Хамлет“ от Уилям Шекспир)
Цели на урока:
1. Учениците познават сюжета на трагедията „Хамлет“ и разбират основните конфликти.
2. Анализират мотивите на героите за конкретното им поведение.
3. Разпознават темите за властта, отмъщението, морала и колебанието.
4. Аргументират собствена позиция по поставена тема.
5. Характеризират особеностите на епохата.
Въведение в темата: Учениците се насочват към темата чрез условно поставяне в житейска ситуация – ако законът не може да накаже престъпник, който е отнел човешки живот, оправдано ли е личното отмъщение?
Осмокласниците изразяват своите становища чрез кратки аргументи. Оформят се различни позиции: „за“ и „против“ личното отмъщение. Трета група ученици изразяват мнение, че зависи от конкретната ситуация и не може  да се прецени кое е най-правилното поведение. 
По този начин учителят въвежда осмокласниците в сюжета на трагедията „Хамлет“ и обяснява, че това е дилемата, пред която е изправен трагическият герой. Учителят посочва и жанровите характеристики на трагедията, проявени в „Хамлет“.
Във втората част от часа осмокласниците трябва да подредят хронологично ключови събития от творбата: появата на Призрака, разговорът му с Хамлет, театърът в театъра, убийството на Полоний, полудяването на Офелия, дуелът, финалът. След всяко едно събитие обясняват как то променя Хамлет.
След това класът се разделя на екипи и всеки екип получава „досие“ на герой от творбата: Хамлет, Клавдий, Гертруда, Офелия, Полоний и Лаерт.
Учениците отговарят на въпросите:
1. Какво иска този герой?
2. Какво крие той?
3. На кого може да вярва?
4. Какви доказателства има срещу него?
След това всяка група представя мотивите за поведението на „своя“ герой.
Един ученик влиза в ролята на Хамлет, а останалите му задават въпроси:
· Защо не уби Клавдий веднага?
· Съжаляваш ли за убийството на Полоний?
· Обичаш ли Офелия? 
· Чувстваш ли се виновен за трагичната ѝ съдба?
· Наистина ли беше луд?
Ученикът трябва да отговаря като героя, използвайки информация от текста на трагедията.
За да идентифицират и тълкуват интерпретации на едни и същи мотиви или устойчиви сюжети в изучените творби от различни културни епохи, учениците правят съпоставка между епохата на Античността и епохата на Ренесанса, като сравняват поведението на Ахил след убийството на Патрокъл и поведението на Хамлет след разговора с Призрака.
След това се провежда кратък дебат по темата: „Хамлет е човек, неспособен да действа“.
Оформят се две противоположни становища: „за“ и „против“. Всяка група подкрепя своите аргументи с примери от текста.
Във финала учениците отговарят на въпроса: „Кой носи най-голяма вина за трагедията – Хамлет, Клавдий, Гертруда, Полоний, Лаерт, Съдбата?“. Всеки защитава своя избор с един аргумент.
Урокът завършва с допълване на изречението: „Смятам, че най-важният въпрос в трагедията „Хамлет“ е …………………………………………………., защото ………………………………………………….“.
В края на часа учениците са поставени в ситуация, в която трябва да си представят как би се развил сюжетът в нашата съвременност. За тази цел за домашна работа отговарят на въпросите:
· Как би изгледал Елсинор през XXI век?
· Каква би била ролята на социалните мрежи?
· Как Хамлет би разкрил истината днес?
· Как биха изглеждали профилите на Хамлет и на Клавдий  в Instagram?
Урокът съчетава игра, ролеви елементи и литературен анализ.

